《任城道中》
宋代·刘敞

驱车太山下，过憩任与樊。此地昔建侯，邈哉羲皇孙。

市朝非一世，茂草空平原。三十馀万岁，忽如飞鸿奔。

毁墓骨已销，但有石椁存。纵横委路隅，冥漠游岱魂。

古今一邱貉，成败谁复论。区区东家翁，乃复哀玙璠。

牛山顾千驷，涕下何由谖。忠义独不朽，庶几长者言。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。